En styrkelse af virksomheden og en fortsættelse af den gode udvikling. Så høje var forventningerne for Kim Johansen i januar 2021, da han som stifter og daværende direktør solgte sin virksomhed gennem 32 år, Aalborg Stilladser, til den landsdækkende konkurrent Dansk Stillads Service A/S. Men nu er salget endt med en politianmeldelse: Kim Johansen beskylder de nye ejere af virksomheden for indbrud i hans firmabil og forsøg på hacking. Han mener desuden at kunne bevise, at Dansk Stillads Service A/S bevidst overfakturerer de kunder, firmaet har overtaget fra Kim Johansen. - Jeg har både mails og lydoptagelser fra to projektledere, hvor de indrømmer, at de snyder. De siger, at ”det er sådan, de gør i København, så det gør vi også her”, fortæller Kim Johansen. Ifølge ham er han blevet truet med retssager for injurier og brud på forretningshemmeligheder, hvis han offentliggør optagelserne. Afviser beskyldninger Alt sammen beskyldninger, som administrerende direktør for Dansk Stillads Service A/S, Johnnie Lønbirk, slet ikke kan genkende. - Jeg kan kun afvise, for selvfølgelig har vi ikke gjort det. Det er taget ud af en kontekst, hvor han vil have os til at fyre nogle medarbejdere. Jeg kender ikke til, at vi har snydt kunder, siger Johnnie Lønbirk og retter skytset tilbage mod Kim Johansen. - Han er en forsmået, usammenhængende mand, som griber det her ud i luften. Faktisk har det været skuffende at have ham som direktør dét år. Han har været som en modspiller, der ikke har arbejdet på at overdrage firmaet til os, lyder det. Beskylder firma for time-snyd Striden tog sin begyndelse få måneder efter, Kim Johansen solgte sit livsværk til Dansk Stillads Service A/S 1. januar 2021. Direktøren skulle fortsætte i rollen et år for at hjælpe firmaet godt videre. Han opdager dog allerede i februar, at de nye ejere snyder kunderne: To projektledere skriver flere montørtimer på, end der reelt er udført, lyder hans beskyldninger. - Da jeg konfronterer dem med det, får jeg at vide, at ”sådan gør man bare”. Det viser sig så, at de har ’stjålet’ for mere end 500.000 kroner. 17 mand har fået skrevet for mange timer på gennem tre uger, siger Kim Johansen og fortæller, hvorfor han nu står frem med anklagerne. - Jeg kan ikke leve med, at mine gamle kunder bliver snydt. Hvis jeg skal blive et helt menneske igen, skal jeg have de her ting ud af mit system. Det gør jeg ved at kontakte kunderne og rydde op i det her og give Dansk Stillads Service A/S den straf, de fortjener. Kim Johansen afviser selv at have brugt samme metoder. Metoder, der ifølge ham blev brugt i stilladsbranchen for 30 år siden. - Jeg har altid kunne se mine kunder i øjnene og aldrig selv brugt de metoder, for sådan kan man ikke drive virksomhed. Eks-direktør: De hackede min mail Politianmeldelsen, som Kim Johansen har sendt afsted til Nordjyllands Politi, dækker primært over indbrud i hans mailkonto og forsøg på hacking. Ifølge tidligere direktør hos Aalborg Stilladser Aps har de nye ejere skaffet sig adgang til hans personlige mailkonto i firmaet - til blandt andet at nulstille hans kontoer ved dk-Hostmaster på flere af hans andre firmaer. - Jeg har brugt min mail til private formål, for jeg har ejet firmaet i 32 år. Derfor har de jo også kunne se den korrespondance med min daværende kone og hendes advokat, som jeg har haft i forbindelse med min skilsmisse, og det føles meget krænkende. Jeg ved ikke, hvor de ellers har været, siger han. Usande beskyldninger, lyder modsvaret fra administrerende direktør hos Dansk Stillads Service A/S: - Det kender jeg ikke noget til. Vi har ikke skaffet os adgang til hans mail. Jeg mener ikke, vi har gjort noget galt. Det har vi ikke. Vi er ikke gået ind i hans private mail - det er vi ikke, siger Johnnie Lønbirk. Klar til juridisk kamp Den tidligere direktør afviser ikke, at der kommer flere anmeldelser. Dén udmelding tager administrerende direktør i Dansk Stilladsservice A/S med ophøjet ro. Også Kim Johansen er klar til flere fremtidige retslige sammenstød. - Jeg er ligeglad med, om de hiver mig i retten for injurier eller afsløring af ’forretningshemmeligheder’. Jeg kan dokumentere det hele og nu vil jeg have sandheden frem, uanset hvad det koster mig, siger han. Hør mere om sagen i indslaget her:

Referat:
Overtagelsen af Aalborg Stilladser er endt i en bitter strid mellem de to parter. Den tidligere direktør beskylder de nye ejere for at snyde kunderne og hacke sig ind i hans mail. Dansk Stilladsservice A/S afviser alle anklager.